Návrh  na  organizačné, materiálne a personálne zabezpečenie likvidácie následkov použitia bojových biologických prostriedkov.

Metodické usmernenie MZ SR pre zdravotnícke zariadenia a  organizácie, krajské úrady  a okresné úrady  v SR
(po schválení vládou SR bude vydané MZ SR)

Úvod

       Použitie bojových biologických prostriedkov je jedným z druhov vojenských aj nevojenských ohrození. Posledné skúsenosti z vývoja ľudskej civilizácie  poukazujú na rastúce možnosti a zvyšovanie pravdepodobnosti použitia bojových biologických prostriedkov proti obyvateľstvu v čase mieru. Poukazujú na to skúsenosti a konkrétne poznatky, najmä v súvislosti s významným nárastom aktivity v činnosti medzinárodného terorizmu, udalosti po 11. septembri roku 2001 v USA a v následných zistených reálnych činnostiach medzinárodného terorizmu v oblasti zneužitia bojových biologických prostriedkov voči obyvateľstvu  krajín na celom svete. 
Vláda SR  svojím uznesením č. 1021 zo dňa 24. 10. 2001 schválila Základný systém biologickej ochrany obyvateľstva a svojím uznesením č. 1137 zo dňa 6. 12. 2001 uložila ministrovi zdravotníctva Slovenskej republiky v spolupráci s ministrom vnútra Slovenskej republiky a ministrom obrany Slovenskej republiky vypracovať ”Návrh na organizačné, materiálne a personálne zabezpečenie likvidácie následkov použitia bojových biologických prostriedkov.” Uplatnenie opatrení a úloh vyplývajúcich zo schváleného biologického systému v rezorte zdravotníctva bolo vykonané ”Metodickým pokynom” Ministerstva zdravotníctva Slovenskej republiky číslo M/4728/2001 zo dňa 23. 11. 2001. V nadväznosti na uskutočnené opatrenia v oblasti ochrany obyvateľstva pred biologickými prostriedkami  a na v súčasnosti platnú legislatívu a to najmä zákon Národnej rady Slovenskej republiky č. 387/2002 Z. z. o riadení štátu v krízových situáciách  mimo času vojny a vojnového stavu, zákon Národnej rady Slovenskej republiky č. 414/2002 Z. z. o hospodárskej mobilizácii ..... a zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov bolo spracované organizačné, materiálne a personálne zabezpečenie likvidácie následkov použitia bojových biologických prostriedkov. Dokument je určený pre potreby orgánov krízového riadenia na jednotlivých úrovniach pre ministerstvá, krajské úrady, okresné úrady,  obce a právnické osoby. Jeho konkretizácia a vloženie do dokumentácie krízových plánov zabezpečuje základné predpoklady pre riadenie činností súvisiacich s likvidáciou následkov použitia bojových biologických prostriedkov.

I.

Organizačné zabezpečenie likvidácie následkov použitia bojových biologických prostriedkov

Organizácia likvidácie následkov použitia bojových biologických prostriedkov v podmienkach SR vychádza predovšetkým zo súčasných legislatívou daných podmienok a to najmä zo zákona Národnej rady Slovenskej republiky č. 387/2002 Z. z. o riadení štátu v krízových situáciách mimo času vojny a vojnového stavu a z dosiahnutého stavu spracovania riadiacej krízovej dokumentácie riadiacich orgánov v oblasti krízového riadenia. Základným organizačným - riadiacim orgánom likvidácie následkov použitia bojových biologických prostriedkov je krízový štáb. 

1.	Orgány krízového riadenia pri likvidácii následkov použitia bojových biologických prostriedkov:
-	vláda Slovenskej republiky, Bezpečnostná rada Slovenskej republiky,
-	ministerstvá a ostatné ústredné orgány štátnej správy,
-	Národná banka Slovenska,
-	krajský úrad,
-	bezpečnostná rada kraja,
-	okresný úrad,
-	bezpečnostná rada okresu,
-	obec.
Vláda zriaďuje ústredný krízový štáb, ktorý koordinuje činnosť orgánov štátnej správy, orgánov územnej správy a ďalších zložiek určených na riešenie krízovej situácie v období krízovej situácie pri likvidácii následkov použitia bojových biologických prostriedkov.
Ministerstvá v rozsahu svojej pôsobnosti zriaďujú pre likvidáciu následkov použitia bojových biologických prostriedkov krízové štáby.
Krajské úrady vo svojom územnom obvode zriaďujú pre likvidáciu následkov použitia bojových biologických prostriedkov krízové štáby.
Okresné  úrady vo svojom územnom obvode zriaďujú pre likvidáciu následkov použitia bojových biologických prostriedkov krízové štáby.
Obce na svojom území zriaďujú pre likvidáciu následkov použitia bojových biologických prostriedkov krízové štáby.
Podnikatelia a právnické osoby sú na požiadanie orgánu krízového riadenia povinní poskytnúť mu informácie a poklady potrebné pre likvidáciu následkov použitia bojových biologických prostriedkov.
Postavenie a pôsobnosť ústredného  krízového štábu je stanovená v štatúte ústredného krízového štábu, schváleného uznesením vlády Slovenskej republiky č. 1013 z roku 2002.
Postavenie a pôsobnosť krízových štábov ministerstiev, krajských úradov, okresných úradov a obcí stanoví príslušný štatutárny zástupca.

2.	Postavenie a pôsobnosť orgánov krízového riadenia pri likvidácii následkov použitia bojových biologických prostriedkov

Postavenie,  pôsobnosť a úlohy orgánov krízového riadenia sú stanovené v zákone Národnej rady Slovenskej republiky č. 387/2002 Z. z. o riadení štátu v krízových situáciách mimo času vojny a vojnového stavu. Pre riešenie likvidácie následkov použitia bojových biologických prostriedkov sa na rokovanie krízového štábu pozývajú príslušní odborníci zo Štátnych zdravotných ústavov a Štátnej veterinárnej a potravinovej správy Slovenskej republiky. Krízový štáb ako výkonný orgán orgánov krízového riadenia predkladá správy o vývoji hygienicko- epidemiologickej situácie, vykonaných opatreniach na úseku likvidácie následkov, požiadavkách na doplnenie síl, prostriedkov a špeciálneho materiálu a navrhovať orgánom krízového riadenia opatrenia a spôsob ich plnenia pri odstraňovaní následkov použitia bojových biologických prostriedkov. 

3.	Organizácia likvidácie následkov použitia bojových biologických prostriedkov spočíva v plánovaní a realizovaní nasledovných úloh a činností:
-	zaistenie priestoru použitia bojového biologického prostriedku, ohraničenie ohniska nákazy a monitorovanie vývoja možného ohrozenia z ohniska nákazy,
-	odber, transport, doručovanie vzoriek materiálu na rýchlu detekciu a diagnostiku,
-	vykonávanie hygienickej  očisty, dezinfekcie, dezinsekcie a deratizácie,
-	transport chorých a podozrivých z nákazy do určených zdravotníckych zariadení,
-	vykonávanie zdravotníckeho dozoru, príprava a realizácia opatrení pre karanténu alebo izoláciu podozrivých z nákazy,
-	transport chorých zvierat a zvierat podozrivých z nákazy do určených veterinárnych zariadení,
-	pochovávanie osôb, likvidácia uhynutých zvierat a biologického materiálu,
-	varovanie a vyrozumenie obyvateľstva pred účinkami bojových biologických prostriedkov, informovanie obyvateľstva o základoch prvej pomoci a vzájomnej pomoci pri styku s bojovými biologickými prostriedkami.

Výsledkom plánovania opatrení likvidácie následkov použitia bojových biologických prostriedkov je ”Plán likvidácie následkov použitia bojových biologických prostriedkov”, ktorý tvorí súčasť dokumentácie Krízového plánu. V prílohovej časti ”Plánu likvidácie následkov použitia bojových biologických prostriedkov” sa spracováva prehľad o materiálnom a personálnom zabezpečení likvidácie následkov podľa tabuľky uvedenej v prílohe č. 1 tohto dokumentu, na stupni okres, kraj, ministerstvo a ústredný krízový štáb. Podľa povahy, rozsahu a množstva ohnísk nákaz sa vedie mapa likvidácie následkov použitia bojových biologických prostriedkov. Na mape sa vyznačujú ohniská nákazy, uzavreté priestory v okolí ohnísk nákazy, priestory na vykonávanie hygienickej očisty, miesta špeciálnej očisty alebo čiastočnej špeciálnej očisty s uvedením síl a prostriedkov, ktoré sa na očiste podieľajú a s prístupovými trasami a vyznačenými smermi pre opustenie týchto  priestorov, evakuačné trasy pre potreby evakuácie obyvateľstva z uzavretých priestorov, zamorené zdroje vody a sklady potravín, zdravotnícke zariadenia určené na poskytovanie zdravotnej starostlivosti zasiahnutým a chorým, zariadenia a priestory, v ktorých bola nariadená karanténa, miesta určené na likvidáciu biologického odpadu, likvidácie uhynutých zvierat.

Plán likvidácie následkov použitia bojových biologických prostriedkov spracováva krízový štáb za účasti odborníkov zo štátnych zdravotných ústavov, polície, ozbrojených síl, hasičského záchranného zboru, Štátnej veterinárnej a potravinovej správy Slovenskej republiky, zdravotníctva, dopravy, vodohospodárstva, prípadne ďalších potrebných odborníkov, ktorých ku spracovaniu prizve krízový štáb.

4.	Organizácia súčinnosti pri likvidácii následkov použitia bojových biologických prostriedkov:

Včasná a účinná likvidácia následkov použitia bojových biologických prostriedkov vyžaduje pre realizáciu vyššie uvedených opatrení dosiahnuť koordinované plnenie úloh. V tomto procese  krízový štáb organizuje súčinnosť najmä s orgánmi polície, ozbrojených síl, štátneho zdravotníctva, hasičského a záchranného zboru, štátnej veterinárnej a potravinovej správy, dopravy a spojov a vodohospodárskej správy.   

5.	Organizácia  zberu informácií pri likvidácii následkov použitia bojových biologických prostriedkov sa uskutočňuje od najnižšej úrovne po vrcholový krízový štáb, v rezortoch a na vrcholovej úrovni od  krízových štábov  ministerstiev k ústrednému krízovému štábu. Požiadavky na obsah informácií a termíny, ako i operatívne požiadavky stanovuje nadriadený krízový štáb.
6.	V súlade s vyhláškou Ministerstva vnútra SR č. 201/2002 Z. z. o zabezpečovaní jednotiek civilnej ochrany a o zabezpečovaní záchranných lokalizačných a likvidačných prác pri likvidácií následkov použitia bojových biologických prostriedkov budú využívané odborné jednotky civilnej ochrany, najmä jednotky špeciálneho prieskumu a pozorovania, o ktorých nasadení rozhodujú orgány krízového riadenia.

II.

Materiálne  a personálne zabezpečenie likvidácie následkov použitia bojových biologických prostriedkov

Materiálne a personálne zabezpečenie likvidácie následkov použitia bojových biologických prostriedkov vychádza predovšetkým z veľkosti a rozsahu stupňa biologického nebezpečenstva pre ľudí a hospodárske zvieratá, z technológie likvidácie zdrojov nákaz ako i z možných druhov nákaz, ktoré prepukajú ako následok použitia bojových biologických prostriedkov a z vlastných materiálových zdrojov, pripravenosti riadiaceho a výkonného personálu. Materiálne a personálne zabezpečenie sa pripravuje na likvidáciu následkov použitia bojových biologických prostriedkov na:
-	vírusovej báze (variola, chrípkové ochorenia, ebola, žltá zimnica),
-	bakteriálnej báze (antrax, cholera, mor, brucelóza, tularémia, brušný týfus),
-	riketsiovej báze (škvrnitý týfus),
-	báze bakteriálnych toxínov (botulotoxín, stafylokokový enterotoxín B – bakteriálne otravy z potravín).
Príprava materiálneho a personálneho zabezpečenia likvidácie následkov použitia bojových biologických prostriedkov spočíva vo včasnom premyslení a naplánovaní potrebného materiálu a rozvrhnutí počtov osôb, odborného personálu, tímov špecialistov, ktorí v rámci jednotlivých opatrení a likvidačných činností budú likvidovať ohniská nákaz, zabezpečovať odbornú pomoc zasiahnutým a raneným a poskytovať odbornú zdravotnícku starostlivosť chorým. 
Súčasne v rámci materiálneho a personálneho zabezpečenia sa pripravuje a plánuje materiál a osoby na ostatné zabezpečujúce činnosti likvidácie následkov, ako sú poriadková služba, doprava osôb a preprava materiálu, likvidácia kontaminovaného odpadu, špeciálna očista osôb, terénu a materiálu, organizovanie pochovávania mŕtvych, likvidácia uhynutých zvierat, vykonávanie zdravotného dozoru a opatrení s prípravou realizácie karantény a podobne.